
Νόμος … του 2011

σχετικά με το φόρο προϊόντων δημόσιας υγείας
Με στόχο τον περιορισμό της κατανάλωσης τροφίμων τα οποία δεν είναι ευεργετικά για τη δημόσια υγεία, και την προώθηση της υγιεινής διατροφής, καθώς και τη βελτίωση της χρηματοδότησης των υπηρεσιών υγείας, ειδικότερα των προγραμμάτων δημόσιας υγείας, το Κοινοβούλιο θεσπίζει με το παρόν τον ακόλουθο νόμο σχετικά με την επιβολή της υποχρέωσης καταβολής φόρου προϊόντων δημόσιας υγείας:
Ορισμοί
Άρθρο 1
Για τους σκοπούς του παρόντος νόμου:
1. εγχώρια αγορά: η επικράτεια της Ουγγρικής Δημοκρατίας· 

2. ζάχαρη: προϊόντα που υπάγονται στις κλάσεις 1701, 1702·
3. αλάτι: προϊόν που υπάγεται στην κλάση 2501·
4. προσυσκευασμένο προϊόν: ο συνδυασμός του προϊόντος και της επιμέρους συσκευασίας που το περιέχει, με την προϋπόθεση ότι

α) το προϊόν δεν συσκευάζεται παρουσία του καταναλωτή ή του τελικού χρήστη,
β) η ποσότητα του προϊόντος στη συσκευασία είναι προκαθορισμένη,
γ) η ποσότητα του στοιχείου β) δεν μπορεί να τροποποιηθεί χωρίς το άνοιγμα ή την ορατή τροποποίηση της συσκευασίας, και
δ) το προϊόν πωλείται σε μονάδες μέτρησης ονομαστικής ποσότητας, οι οποίες

δα) αντιστοιχούν στις αξίες που προκαθορίζονται από το φορέα που πραγματοποίησε τη συσκευασία (συμπεριλαμβανομένων οποιωνδήποτε πρόσθετων ποσοτήτων αναφέρονται στην περιγραφή),

δβ) αναφέρονται σε μονάδες μάζας ή όγκου·
5. πώληση: η μεταφορά του φορολογητέου προϊόντος για ανταπόδοση, η οποία εξουσιοδοτεί τον παραλήπτη να διαθέτει το προϊόν ως ιδιοκτήτης·
6. τόπος παράδοσης: τόπος παράδοσης όπως ορίζεται στο νόμο CXXVII του 2007 για το φόρο προστιθέμενης αξίας (εφεξής: «νόμος περί ΦΠΑ»)·
7. κλάση: κλάση τελωνειακού δασμού βάσει του κανονισμού (ΕΕ) αριθ. 861/2010 της Επιτροπής της 5ης Οκτωβρίου 2010 για την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο, που τέθηκε σε ισχύ στις 14 Ιουνίου 2011.
Φορολογική Οφειλή
Άρθρο 2
Προϊόντα τα οποία διατίθενται στην αγορά ως προσυσκευασμένα προϊόντα εντάσσονται στην κατηγορία των φορολογητέων ως εξής:
α) προϊόντα που υπάγονται στις κλάσεις 2009, 2202, εξαιρουμένων των νέκταρ και των χυμών φρούτων, των σιροπιών, των συμπυκνωμένων χυμών και των φρουτοποτών που περιέχουν φρούτο σε ποσοστό τουλάχιστον 25%, εάν

αα) η περιεκτικότητά τους σε προσθήκη ζάχαρης ξεπερνά τα 8 γρ. ζάχαρης / 100 χιλιοστόλιτρα (εφεξής: «αναψυκτικά») ή

αβ) η περιεκτικότητα καφεΐνης του αναψυκτικού ξεπερνά τα 10 χιλιοστόγραμμα καφεΐνης / 100 χιλιοστόλιτρα (εφεξής: «ενεργειακό ποτό»)·
β) προϊόντα που υπάγονται στις κλάσεις 1704, 1905, 2105 εάν η περιεκτικότητά τους σε προσθήκη ζάχαρης ξεπερνά τα 25 γρ. ζάχαρης / 100 γρ., επιπλέον, προϊόντα που υπάγονται στην κλάση 1806, εάν η περιεκτικότητά τους σε προσθήκη ζάχαρης ξεπερνά τα 40 γρ. ζάχαρης / 100 γρ. και η περιεκτικότητά τους σε κακάο είναι χαμηλότερη από 40 γρ. / 100 γρ. (εφεξής συνολικά αποκαλούμενα: «προσυσκευασμένο προϊόν με γλυκαντικά»)·
γ) προϊόντα μη περιλαμβανόμενα στο στοιχείο β) που υπάγονται στις κλάσεις 1905, 2005 20 20, 2008, τα οποία παράγονται χρησιμοποιώντας σπόρους, πατάτα ή ελαιώδεις καρπούς, που ψήνονται ή τηγανίζονται σε υψηλές θερμοκρασίες, αρωματίζονται, και είναι κατάλληλα για άμεση κατανάλωση, εξαιρουμένων του ψωμιού και των αρτοσκευασμάτων, εάν η περιεκτικότητα σε αλάτι ξεπερνά το 1 γρ. αλατιού / 100 γρ. (εφεξής: «αλμυρά σνακ»)·
δ) προϊόντα που υπάγονται στις κλάσεις 2103, 2104 – που δεν εντάσσονται στις βρεφικές τροφές, στις σούπες ή τις σάλτσες – εάν η περιεκτικότητα σε αλάτι ξεπερνά τα 5 γρ. αλατιού / 100 γρ. (εφεξής: «καρυκεύματα»), εξαιρουμένων της μουστάρδας, της κέτσαπ, και των μη αποξηραμένων, αλεσμένων ή πολτοποιημένων σκευασμάτων καρυκευμάτων αλατισμένων λαχανικών, η περιεκτικότητα των οποίων δεν ξεπερνά τα 15 γρ. αλατιού / 100 γρ.
Άρθρο 3
(1) Η φορολογική οφειλή επιβάλλεται κατά την πρώτη πώληση του φορολογητέου προϊόντος, τόπος παράδοσης του οποίου είναι η εγχώρια αγορά. 

(2) Το υποκείμενο σε φόρο πρόσωπο υποδεικνύει επί του τιμολογίου, του λογιστικού εγγράφου για την πώληση του φορολογητέου προϊόντος, ή εάν δεν υποχρεούται να συμπληρώσει τιμολόγιο ή λογιστικό έγγραφο, ή δεν προβαίνει σε συμπλήρωσή τους, επί του εγγράφου το οποίο εκδίδεται για την πώληση, ότι υπόκειται σε φόρο.
Το Υποκείμενο σε Φόρο Πρόσωπο
Άρθρο 4
Το υποκείμενο σε φόρο πρόσωπο είναι το πρόσωπο το οποίο πωλεί το φορολογητέο προϊόν στην εγχώρια αγορά για πρώτη φορά.
Η Βάση Υπολογισμού του Φόρου
Άρθρο 5
Η ποσότητα του φορολογητέου προϊόντος που πωλείται από το πρόσωπο το οποίο υπόκειται σε φόρο δυνάμει του άρθρου 3 παράγραφος 1, εκπεφρασμένη σε κιλά ή λίτρα, αποτελεί τη βάση υπολογισμού του φόρου. Το βάρος της συσκευασίας δεν λαμβάνεται υπόψη κατά τον καθορισμό της βάσης υπολογισμού.
Το Ύψος του Φόρου
Άρθρο 6
Το ύψος του φόρο ανέρχεται σε
α) 5 φιορίνια/λίτρο αναψυκτικών, 

β) 250 φιορίνια/λίτρο ποτών ενέργειας,
γ) 100 φιορίνια/κιλό προσυσκευασμένων ζαχαρωδών προϊόντων,
δ) 200 φιορίνια/κιλό αλμυρών σνακ,
ε) 500 φιορίνια/κιλό καρυκευμάτων.
Φοροαπαλλαγή
Άρθρο 7
(1) Το υποκείμενο σε φόρο πρόσωπο το οποίο πωλεί το φορολογητέο προϊόν απαλλάσσεται από το φόρο, εάν στη διάρκεια ενός συγκεκριμένου έτους πωλήσει λιγότερα από 50 λίτρα ή 50 κιλά του φορολογητέου προϊόντος.
(2) Μια πώληση βάσει του άρθρου 3 παράγραφος 1 απαλλάσσεται από το φόρο, εάν πληροί τις προϋποθέσεις που ορίζονται στο άρθρο 89 παρ. 1 ή στο άρθρο 98 του νόμου περί ΦΠΑ.
(3) Η πώληση βάσει του άρθρου 3 παρ. 1 του φορολογητέου προϊόντος εξαιρείται από το φόρο, εάν ο αγοραστής του προϊόντος αυτού το μεταπωλεί σύμφωνα με τους όρους που αναφέρονται στο άρθρο 89 παρ. 1 ή στο άρθρο 98 του νόμου περί ΦΠΑ, με την προϋπόθεση ότι ο αγοραστής αναφέρει το γεγονός αυτό στο πρόσωπο που υπόκειται στο φόρο κατά την πώληση, και πιστοποιεί – δηλώνοντας την ποσότητα του μεταπωληθέντος φορολογητέου προϊόντος – το γεγονός της μεταπώλησης. Εάν αντίθετα από τη δήλωση, ο αγοραστής μεταπωλεί το προϊόν στην εγχώρια αγορά, υποχρεούται να ενημερώσει το πρόσωπο που υπόκειται σε φόρο για το γεγονός αυτό – υποδεικνύοντας την ποσότητα του προϊόντος που πωλήθηκε στην εγχώρια αγορά – εντός 8 ημερών από την ημερομηνία πώλησης στην εγχώρια αγορά. Εάν η φορολογική περίοδος η οποία περιλαμβάνει την ημερομηνία παραλαβής της γνωστοποίησης που έχει αποστείλει ο αγοραστής, το υποκείμενο σε φόρο πρόσωπο υποχρεούται να υπολογίσει τον οφειλόμενο φόρο – επαυξημένο κατά την κύρωση η οποία επιβάλλεται λόγω της καθυστέρησης που υπολογίζεται από την αρχική ημερομηνία της οφειλής – επί του φορολογητέου προϊόντος που μεταπωλήθηκε στην εγχώρια αγορά από τον αγοραστή και να καταβάλει το φόρο κατά την προβλεπόμενη ημερομηνία. Εάν ο αγοραστής δεν τηρήσει την υποχρέωσή του όσον αφορά την πώληση στην εγχώρια αγορά εντός του χρονικού ορίου, ο αγοραστής υποχρεούται να καταβάλει το φόρο που δεν έχει καταβληθεί από το υποκείμενο στο φόρο πρόσωπο επί του φορολογητέου προϊόντος που πωλήθηκε στην εσωτερική αγορά, η κύρωση για την καθυστέρηση υπολογίζεται από την ημερομηνία που θα έπρεπε να γίνει η γνωστοποίηση ή – εάν η παράλειψη διαπιστώθηκε από την κρατική φορολογική αρχή – το πρόστιμο το οποίο αφορά τον μη καταβληθέντα φόρο και την κύρωση για την καθυστέρηση.
(4) Δυνάμει του άρθρου 39/D του νόμου C του 1990 για τους τοπικούς φόρους, το υποκείμενο σε φόρο πρόσωπο μπορεί να μειώσει τον πληρωτέο φόρο του κατά το φορολογικό έτος που ακολουθεί ένα συγκεκριμένο φορολογικό έτος στο διπλάσιο του ποσού της εφαρμοστέας φοροαπαλλαγής των επιχειρήσεων κατά το φορολογικό έτος, αλλά το ανώτερο έως 50% του οφειλόμενου φόρου κατά το φορολογικό έτος που έπεται του φορολογικού έτους.  Εάν η περίοδος υπολογισμού του φόρου βάσει του άρθρου 8 είναι βραχύτερη από 12 μήνες, η φορολογική ελάφρυνση χρησιμοποιείται κατά τις δεδομένες περιόδους υπολογισμού του φόρου κατ’ αναλογία του χρόνου.
Ο Υπολογισμός του Φόρου
Άρθρο 8
(1) Ο φόρος επί της πώλησης φορολογητέων προϊόντων υπολογίζεται και δηλώνεται δυνάμει του άρθρου 10 παρ. 1 και 2, εάν 

α) η ημερομηνία πώλησης που αναγράφεται στο τιμολόγιο, στο λογιστικό έγγραφο, ή, εν απουσία αυτών, σε οποιοδήποτε έγγραφο το οποίο εκδίδεται για την πώληση του φορολογητέου προϊόντος ή, εάν η ημερομηνία πώλησης δεν αναγράφεται, 

β) η ημερομηνία έκδοσης του τιμολογίου, του λογιστικού εγγράφου ή άλλου εγγράφου για την πώληση του φορολογητέου προϊόντος
συμπίπτει με την περίοδο υπολογισμού βάσει του άρθρου 10 παρ. 1 και παρ.2 (εφεξής: «περίοδος υπολογισμού»).
(2) Το υποκείμενο σε φόρο πρόσωπο υπολογίζει το φόρο του για την περίοδο υπολογισμού βάσει της παρ. 1 υπολογίζοντας ο ίδιος το ύψος του.
(3) Εάν η ποσότητα του φορολογητέου προϊόντος που πωλείται κατά την περίοδο υπολογισμού του φόρου μειώνεται μετά την υποβολή της δήλωσης, το υποκείμενο σε φόρο πρόσωπο δύναται να μειώσει το ποσό του φόρου κατά την περίοδο υπολογισμού κατά την οποία εκδόθηκε το τιμολόγιο, το λογιστικό έγγραφο ή άλλο έγγραφο για την προσαρμογή ή την ακύρωση.
Υποχρέωση Τήρησης Αρχείου
Άρθρο 9
(1) Το υποκείμενο σε φόρο πρόσωπο τηρεί αρχεία τα οποία αναφέρουν την ποσότητα των φορολογητέων προϊόντων ανά προϊόν 

α) το οποίο βρίσκεται στην κατοχή του υποκείμενου σε φόρο προσώπου κατά την πρώτη και την τελευταία ημέρα της περιόδου υπολογισμού, και
β) το οποίο αγοράστηκε, επιστράφηκε από τους αγοραστές, ή αποκτήθηκε με άλλο τρόπο κατά την περίοδο υπολογισμού, επιπλέον, πωλήθηκε με φορολογική οφειλή, πωλήθηκε με απαλλαγή από την καταβολή φόρου, διαλύθηκε, μεταφέρθηκε χωρίς χρέωση, καταστράφηκε, χάθηκε, ή αφαιρέθηκε με διαφορετικό τρόπο από την κατοχή του υποκείμενου σε φόρο προσώπου. 

(2) Σχετικά με τα φορολογητέα προϊόντα τα οποία πωλούνται με φοροαπαλλαγή, το υποκείμενο σε φόρο πρόσωπο τηρεί αρχεία, τα οποία δείχνουν την ποσότητα των φορολογητέων προϊόντων που πωλούνται με φοροαπαλλακτική έκπτωση, ανά προϊόν και κανόνα απαλλαγής.
(3) Τα υποκείμενα σε φόρο πρόσωπα που δεν αποτελούν ιδιώτες επιχειρηματίες και δεν υποχρεούνται να καταβάλλουν φόρο, δεν δεσμεύονται από την υποχρέωση τήρησης αρχείου βάσει του παρόντος άρθρου.
Διαδικαστικές Διατάξεις
Άρθρο 10
(1) Το υποκείμενο σε φόρο πρόσωπο συμμορφώνεται – με την εξαίρεση βάση της παρ. 2 – με την υποχρέωση υποβολής φορολογικής επιστροφής στην κρατική φορολογική αρχή σύμφωνα με την εφαρμοστέα για την περίπτωσή του περίοδο δήλωσης του φόρου προστιθέμενης αξίας, εντός του χρονικού ορίου που προβλέπεται για τη δήλωση του ΦΠΑ, στο τυποποιημένο έντυπο που χρησιμοποιείται για τον σκοπό αυτό.
(2) Τα πρόσωπα που υπόκεινται σε φόρο απαλλάσσονται από τον ΦΠΑ, ή πρόσωπα τα οποία υπόκεινται στον ΦΠΑ, αλλά δεν υποχρεούνται να υποβάλουν επιστροφή, επιπλέον, πρόσωπα υποκείμενα σε φόρο αλλά μη υποκείμενα στην καταβολή ΦΠΑ οφείλουν να συμμορφώνονται με την υποχρέωσή τους να καταβάλλουν επιστροφή φόρου στην κρατική φορολογική αρχή έως την 25η ημέρα του δεύτερου μήνα που έπεται του φορολογικού έτους, χρησιμοποιώντας το τυποποιημένο έντυπο το οποίο προβλέπεται για τον σκοπό αυτό. 

(3) Τα υποκείμενο σε φόρο πρόσωπα οφείλουν να τηρούν την υποχρέωση καταβολής του φόρου που τους αναλογεί έως την προθεσμία που ορίζεται για την υποβολή φορολογικών επιστροφών.
(4) Πρόσωπα υποκείμενα σε φόρο τα οποία δεν υποχρεούνται να καταβάλουν φόρο δεν δεσμεύονται από την υποχρέωση δήλωσης ή υποβολής φορολογικών επιστροφών. 

(5) Διαδικαστικά ζητήματα τα οποία δεν καλύπτονται από τον παρόντα νόμο διέπονται από τις διατάξεις του νόμου σχετικά με τους κανόνες φορολόγησης.
(6) Όλα τα έσοδα τα οποία προκύπτουν από τον φόρο αυτό αποτελούν μέρος των εσόδων του κεντρικού προϋπολογισμού.
Τελικές Διατάξεις
Άρθρο 11
(1) Εξαιρουμένου του σημείου (2), ο παρών νόμος θα τεθεί σε ισχύ την 1η Σεπτεμβρίου 2011.
(2) Το άρθρο 7 παρ. 4 του παρόντος νόμου θα τεθεί σε ισχύ τη 15η ημέρα κατόπιν της έγκρισης της Ευρωπαϊκής Επιτροπής. Ο αρμόδιος υπουργός φορολογικής πολιτικής θα καθορίσει την ημερομηνία κατά την οποία η Ευρωπαϊκή Επιτροπή θα εκδώσει την απόφαση έγκρισής της μέσω συγκεκριμένης απόφασης η οποία θα δημοσιευτεί – χωρίς καθυστέρηση αφότου γνωστοποιηθεί η απόφαση έγκρισης – στην Επίσημη Εφημερίδα Magyar Közlöny.

